
l. Originile teoriei separaţiei puterilor

Se ştie că orice proces de conducere social-politică desfăşurat în vederea realizării unor obiective de interes general sau prin care se urmăreşte "Binele comun" al naţiunii, presupune specializarea activităţilor statale, adică stabilirea unor organisme investite cu autoritate, care să desfăşoare neîntrerupt şi potrivit anumitor metode, practici ori reguli, acelaşi tip de activităţi. Această cerinţă are caracter obiectiv, se impune cu necesitate în viaţa oricărui stat, pentru ca procesul de conducere la nivel general să fie eficient.1

Chiar şi în cele mai vechi state ale antichităţii s-au stabilit în timp modele de distribuire a autorităţii de guvernare anumitor organisme specializate, investite cu prerogative de putere, mai mult sau mai puţin însemnate. Aceasta întrucât oricât de simple ar fi relaţiile de putere ce se cer ordonate, reglementate unitar în societate, oricât de puţin numeroasă ar fi o comunitate umană procesul de conducere nu poate fi realizat nemijlocit de un singur individ sau de un unic organism titular al puterii politice.

Prin esenţa sa procesul de conducere statală trebuie să fie însă unitar, reflecţie a caracterului unitar al puterii politice. În orice formaţiune statală puterea politică trebuie să aibă un caracter unitar, în sensul că este deţinută fie de un singur individ sau de un grup foarte restrâns (în statele arhaice), fie de un corp politic larg (în statele moderne).

Din această perspectivă se spune că într-un stat nu poate exista decât o putere unică, căreia nu i se opun alte puteri de aceeaşi natură. În virtutea puterii publice nota profesorul Anibal Teodorescu- statul este îndreptăţit să nu recunoască pe teritoriul său o altă voinţă (putere) venită din afară.2

Atribuim aici termenului de putere sensul de forţă organizată aparţinând unui individ sau unei colectivităţi umane largi, concretizată în capacitatea sa de a defini şi înfăptui interesele generale ale grupului, impunând tuturor membrilor acestuia voinţa sa, la nevoie prin folosirea legitimă a forţei de constrângere.3

Într-un alt sens (cel instituţional), prin putere înţelegem, de regulă, autoritatea de stat (sau puterea de stat) exercitată prin organisme specializate şi potrivit anumitor metode sau tehnici. Este uşor de remarcat că acest sens acordat termenului de putere se referă, de fapt, la forma concretă de exercitare a prerogativelor de putere şi presupune delegarea legitimă a acestora de către titularul puterii politice unor instituţii specializate de guvernare. Din această perspectivă, puterea presupune o relaţie stabilă, ierarhică şi bine definită, pe de o parte între titularul suveran al puterii politice şi instituţiile de guvernare, iar, pe de altă parte, între acestea şi membrii componenţi ai grupului: relaţia este astfel bivalentă.

În concluzie. putem afirma că puterea politică suverană ca element constitutiv al statului este esenţialmente unică, indiferent cine ar fi titularul legitim al acesteia - un individ (monarhul absolut) sau poporul - şi formele sale de exercitare.4 Suveranul unic poate concesiona una sau mai multe dintre atribuţiile sale la diferite autorităţi, care o excercită şi care se numesc puteri publice.5 Tot unică este şi puterea delegată statului de către popor.

Nu se confundă puterea statului de a comanda în nume propriu -"puterea de voinţă şi de comandament"- după expresia profesorului Constantin Rarinescu cu puterea suverană a poporului, care este permanentă şi indestructibilă. Puterea statului este o putere vremelnic delelgată de către titularul puterii suverane, autorităţile statului acţionând în limitele

competenţelor ce le-au fost delegate direct sau indirect de corpul electoral. Cu alte cuvinte, «autorităţile statului exercită mai degrabă funcţii, decât puteri. Exercitarea de către autorităţile publice a anumitor funcţii presupune pe de o parte dreptul exclusiv al autorităţii respective de a comanda în nune propriu (drept conferit, delegat de popor) iar pe de altă parte, capacitatea ei de a înfăptui sau de a aduce la îndeplinire decizii de comandă.

Deşi puterea politică ca fenomen este unică ea poate şi trebuie să fie distribuită pentru a fi exercitată unor organisme diferite, cărora le sunt repartizate sau încredinţate anumite atribute, prerogative de conducere. Nici unul dintre aceste organisme nu poate exercita puterea în nume ori în folosul propriu şi în afara controlului deţinătorului suveran şi legitim al puterii. Este fals -arată Georges Burdeau- să considerăm puterile fiecărui organ al statului ca o delegare distinctă a unei puteri superioare, dându-se, astfel, naştere unor entităţi separate. În realitate acestea sunt competenţe care sunt repartizate unor organisme, puterea neputând fi divizată. Fiecare organism dispune de putere etatică în plenitudinea sa indivizibilă.6

În concepţia şi filozofia politică ale antichităţii elene –unde găsim primele informaţii despre distribuirea autorităţii- puterea aparţinea şi era excercitată, fie de un singur individ (monarhul), fie de un corp politic restrâns (aristocraţia), fie de către popor (democraţia). "Guvernământul şi Constituţiunea fiind lucruri identice, şi guvernământul fiind puterea suverană a Cetăţii - spunea Aristotel - trebuie în chip necondiţionat ca această putere să se compună ori din un singur individ sau din o minoritate sau, în sfârşit, din masa cetăţenilor".7 În concordanţă cu o asemenea concepţie, monarhului îi revenea autoritatea supremă în stat, (polis) el putând legifera potrivit bunului plac, având deplina libertate de a decide punerea în aplicare a legilor şi de a judeca.

Cucerind de la regalitate puterea, aristocraţia ateniană (eupatrizii) şi-a impus propriile interese politice şi economice în detrimentul cetăţenilor liberi dar săraci. Ca regim politic, democraţia instalată în Atena şi în alte polisuri greceşti a realizat importante reforme politice şi legislative de natură a consolida libertatea şi egalitatea şi de a realiza interesele celor

mulţi, prin mijlocirea unor magistraturi care să-i reprezinte.8

Indiferent de natura celor trei tipuri de regimuri politice enunţate prerogativele propriu-zise de putere erau exercitate de organisme diferite, întrucât era practic imposibil ca întreaga activitate statală să fie concentrată în mâinile unui singur individ sau organism.

În lucrarea sa "Politica", Aristotel sesizează extrem de bine cerinţa specializării activităţilor statale. "Fiindcă însă nu numai lucrul unui lemnar se face totdeauna de către un lemnar -spune acesta - iar nu de către un cismar, este şi firesc ca un lucru să devină perfect când se face de către aceeaşi persoană şi numai de către ea şi de aceea, este mai bine să fie tot astfel şi în administraţia Statului, este vădit că este mai bine, când aceleaşi persoane guvernează mereu, când aceasta este posibil".9

Aşa cum scria profesorul Paul Negulescu "libertatea şi posibilitatea de dezvoltare a unei societăţi, a unei naţiuni, nu poate fi asigurată decât numai când aceste atribuţiuni esenţiale ale statului ar fi încredinţate la mai multe persoane, la titulari deosebiţi, caresă nu depindă unii de alţii, să fie separaţi, independenţi, să se controleze reciproc".10

Fireşte că o astfel de cerinţă nu putea fi întrunită pe deplin în sistemul de guvernare al polisurilor greceşti. Nu este mai puţin adevărat, însă, că în aceste cetăţi distribuirea distinctă a prerogativelor de putere era o practică politică necontestată. Informaţii în acest sens avem de la Aristotel. În orice stat, arată acesta, sunt trei părţi, de care legiuitorul se va ocupa, dacă e înţelept, să le rânduiască cât mai bine şi având în vedere înainte de orice, interesele fiecăruia. Cea dintâi din aceste trei părţi este Adunarea generală care deliberează cu privire la afacerile publice; a doua este corpul magistraţilor, căruia trebuie să i se hotărască natura, atribuţiile şi modul de numire; a treia este corpul judecătoresc.11 Cetatea Atenei, de pildă, avea pe lângă Adunarea poporului un mare număr de magistraţi, fiecare îndeplinind un anumit gen de activitate.12 Printre funcţiile publice astfel exercitate figurau legiferarea, judecarea pricinilor, conducerea războiului, întreţinerea focului sacru, ş.a. Cel mai important organism în cadrul democraţiei ateniene era Adunarea poporului (Ecclesia).13 Un alt organism era Consiliul (Boule) însărcinat cu atribuţii de natură executivă şi constituit dintr-un număr foarte mare de membri (500 de membri în timpul lui Clistene).14

Acestor două organisme li se adăuga magistraturile (archai). Înalţii magistraţi erau desemnaţi de popor fie prin tragere la sorţi, fie prin alegere pentru un mandat a cărui durată variază în raport cu natura magistraturii.15 Şi activitatea de justiţie se desfăşoară în polisurile greceşti în mod organizat şi specializat.16

În micile regate-cetăţi greceşti, treptat puterea absolută a regelui (Basileus) este limitată la funcţii religioase, atributele de comandă civile şi militare fiind preluate de magistraţi specializaţi (Polemarhul-conducătorul militar şi arhontii alesi iniţial din 10 în 10 ani şi apoi anual în adunări publice, ceea ce presupune dezbaterea candidaturilor şi deliberarea). Imaginii de stăpân atotputernic a regelui i se substimie ideea unor funcţii sociale

specializate, deosebite unele de altele, atribuite unor persoane diferite, şi a căror armonizare pune grele probleme de echilibru 17 politic, întrucât indivizii desemnaţi să exercite funcţiile respective manifestau tendinţa de a-şi atribui ori de a li se încredinţa o putere cvasipersonală.

Înlăturarea regalităţii şi preluarea atributelor de comandă (Arche) de către aristocraţia civilă şi militară în polisuri au ca rezultat, între altele, şi acceptarea ideii de egalitate a tuturor cetăţenilor exprimată, îndeosebi în piaţa publică (Agora). Acest spirit egalitar reprezintă o trăsătură esenţială a aristocraţiei militare şi civile din Grecia antică în perioada ce a urmat decăderii regatelor şi contribuie la conferirea unui conţinut nou noţiunii de putere (Arche). Aceasta nu mai poate fi proprietatea exclusivă a unui individ sau chiar grup elitist. Statul şi-a pierdut caracterul privat, particular şi, ca atare, treburile Cetăţii sunt în egală măsură ale tuturor cetăţenilor (războinicilor) iar magistraţii primesc prerogativele de comandă din partea adunării publice, care lucrează ca un corp politic de sine stătător.18 

Adunarea publică, în care decizile sunt luate după lungi şi contradictorii dezbateri, cărora le urmează deliberarea prin vot, este locul unde democraţia capătă o transparenţă deplină. Caracterul solemn, secret, chiar mistic al tehnicilor guvernării monarhice, inspirate din voinţa divină şi desluşită particular prin oracole este înlocuit acum cu practica democraţiei accesibilă tuturor.

O situaţie asemănătoare întâlnim la Roma în timpul regalităţii şi îndeosebi în perioada republicii. Astfel, comiţiile curiale erau adunări ale "Bărbaţilor sub arme" convocate şi prezidate de rege. Rolul lor consta în deliberarea celor mai importante probleme de interes public, cum ar fi adoptarea legilor, declararea războiului, alegerea regelui. În timpul republicii, comiţiile alegeau (pentru un mandat de un an) magistraţii, care deţineau fie atribuţii legislative, fie prerogative de natură executivă sau judecătorească. Dintre aceştia, exercitau pe rând puterea supremă executivă doi consuli. O altă magistratură o constituie ia pretorul, care avea îndeosebi funcţii judiciare, constând în organizarea instanţelor şi stabilirea formulelor procedurale în procese. Interesele plebeilor erau reprezentate în timpul regalităţii de doi tribuni. Senatul era instituţia supremă în timpul republicii, având rolul de a conduce întreaga viaţă a statului.

Nu se poate tâgădui că marile regate orientale şi imperiile asiatice din antichitate, cetăţile-stat greceşti şi Roma antică, precum şi formaţiunile statale ce au succedat acestora, ca şi puzderia de regate existente în aceeaşi epocă în Europa, întruneau caraceristici statale. În toate aceste formaţiuni politice exista un teritoriu determinat, locuit de o anumită populaţie, guvernată de un individ sau un grup distinct de aceasta. Totuşi, statele antice, ca de altfel şi statele din Evul Mediu, nu întruneau caracteristicile moderne ale fenomenului statal actual. Ele nu erau state în sensul pe care îl acordăm astăzi conceptului de stat.

Astfel, în acea vreme monarhia şi statul formau o unitate indisolubilă, regele întruchipând însâşi ideea de organizare politică, la moartea sa succesorul acestuia formând un nou stat. Cu alte cuvinte, în statele antice puterea publică era socotită un atribut personal al monarhului şi se confunda cu acesta, iar teritoriul statului avea acelaşi regim juridic ca cel al bunurilor sale. Teritoriul putea fi împărţit şi înstrăinat de monarh după bunul său plac.19 În ceea ce priveşte populaţia, aceasta era în întregime supusă voinţei absolute a regelui. Chiar şi demnitarii Palatului, civili sau militari, erau numiţi de rege şi legaţi de acesta printr-un jurământ individual de supunere. Ei nu erau funcţionari în slujba statului, ci slujitori ai regelui, având datoria ca în posturile de încredere unde i-a numit acesta să fie exponenţii puterii absolute de comandă întruchipată de monarh şi exercitată asupra unui Demos tăcut şi supus.20

A trage însă concluzia, din cele arătate, că în Grecia antică sau Roma, îa timpul regatului şi al imperiului, ori în marile imperii orientale şi asiatice era practicată separaţia puterilor ar fi o eroare. Distribuirea anumitor prerogative sau funcţii publice, unor instituţii specializate constituia o cerinţă elementară a actului de conducere. Repartizarea, potrivit anumitor reguli stiricte a funcţiilor de conducere statală, mai mult sau mai puţin simplă, a continuat şi după dispariţia polisurilor greceşti şi a Imperiului Roman.

În Evul Mediu, dominat de puternice frământări sociale şi politice, de lupta pentm supremaţia puterii între papalitate şi Sfântul Imperiu Roman, întâlnim o organizare a exercitării "puterilor", de fapt a prerogativelor concrete de putere, oarecum apropiată de cea din antichitate.

Cu toate acestea, odată cu întărirea regalităţii şi apariţia monarhiei absolutiste, principiul central de guvernare era bazat pe "confuzia puterilor", adică pe concentrarea întregii puteri politice în mâinile monarhului, care o exercita după bunul său plac, potrivit formulei: quod placuit principi, legis habet vigorem. Nu este mai puţin adevărat eă sub influenţa perceptelor şi moralei creştine, monarhul era obligat să nu guverneze ca un tiran şi chiar să sprijine victimele celor care abuzau de puterea lor. Apare astfel modelul de "monarhie atenuată", schiţat într-o formă incipientă de Tomas d'Aquino în lucrarea De regimine principum.

Deşi puterea politică absolută aparţinea regelui, care o exercita potrivit bunului plac, complexitatea administrării regatului impunea însă o distribuire şi specializare a diferitelor activităţi de conducere, inclusiv la nivel local, unde din secolul IV începe să se afirme puterea locală a unor autorităţi cvasipolitice ("comune"). În Finlanda, Germania şi mai ales în Italia, comunele au putut obţine o largă autonomie locală faţă de Monarh. Cu timpul, s-au reformat şi instituţiile, prin intermediul cărora voinţa regelui se obiectiva în ordonanţe şi edicte, în decizii administrative şi în soluţii ale instanţei judecătoreşti.

În regatul francez, de pildă, se formează Curia regis, ca adunare deliberativă, în care se examinau problemele ce nu erau soluţionate de rege şi marii săi ofiţeri sau funcţionari.21 Chiar anterior, în timpul Imperiului carolingian, funcţiona o adunare ("Placita generalia") convocată cu regularitate de suveran, la care participau clerici şi înalta nobilime a Coroanei. Din secolul al XII-lea, activitatea efectivă în Curia regis era asigurat, de profesionişti, recrutaţi în funcţie de competenţă şi profilul pregătirii de specialitate.22 Modalităţi asemănătoare de exercitare specializată a autorităţii se întălnesc chiar în forme mai evoluate, în Anglia în procesul de formare a Parlamentului.

Concomitent cu apariţia şi dezvoltarea acestor instituţii politice specializate, se consolidează cutuma constituţională care reglementa cadrul lor de funcţionare.23

În Evul Mediu, preocupările pentru inovarea celor mai bune modele de guvernare se împletesc cu încercările partizane de a justifica virtuţile monarhiei absolutiste şi pretenţiile suveranilor de centralizare în mîinile lor a întregii puteri politice în confruntare cu Papalitatea, care pretindea la rândul ei puterea temporală pe baza principiului formulat de Sfântul Paul: Omnis potestas a Deo.

Numeroşi gânditori, printre care Marsilio de Padova, Dante, Tommaso Campanella, Johannes Althussius, Thomas Morus, Erasm din Rotterdam, Jean Bodin, Nicolo Machiavelli şi alţii, având ca punct de plecare a operelor lor cultura clasică a antichităţii greceşti şi romane, au schiţat în acest sens modele teoretice -unele adevărate utopii- ale unui nou tip de sistem politic, o nouă teorie a statului, în care figura centrală rămânea totuşi Monarhul atotputernic.24

În tratatul său despre politcă, intitulat "Monarhia", Dante, de pildă, sprijină monarhia absolută şi puterea suverană a Principelui. Într-un regat trebuie să existe un singur rege "care să domnească şi să guverneze; altfel, supuşii acestui regat nu-şi vor putea realiza interesele lor, iar regatul însuşi se va prăbuşi în ruină".25 Monarhul (Principele unic) trebuie să fie atât legislator, cât şi "executorul legii". Aceasta nu înseamnă însă, adaugă Dante, "că cele mai neînsemmate directive pentru administrarea unui oraş, trebuie să emane direct de la el".26 Dante abordează în acest context rolul social al dreptului, ca act de conducere statală şi de realizare a Binelui comun sau "a Binelui obştesc", arătând că un singur om nu poate înfăptui Binele obştesc, deoarece aceasta presupune "multe operaţii care cer o multitudine de agenţi".27

Principele încredinţează unele atribuţii de guvernare unor agenţi specializaţi, pe care îi numeşte şi revocă după bunul său plac, dar nu împarte puterea sa suverană cu nimeni: "Este evident, afirmă Dante, că nu îi este îngăduit celui care deţine autoritatea temporală să împartă imperiul".28

Dante nu este preocupat în "Monarhia" de separaţia între diferitele activităţi statale specializate. Reţine atenţia însă faptul că el stabileşte preponderenţa poporului asupra magistraţilor şi chiar asupra Principelui, care trebuie să fie cel mai bun apărător al poporului. Stăpânirile drepte, afirmă Dante, au drept scop libertatea "căci nu cetăţeanul există pentru consuli şi nici neamul pentru conducător, ci, dimpotrivă, consulii pentru cetăţeni şi conducătorul pentru neam.29

Petrarca, în aceeaşi măsură ca şi Dante, teoretician al "artei guvernării", sfătuieşte, în tratatul său politic intitulat "De optima republica administranda", pe conducătorii poporului să încredinţeze atribuţiile de guvernare unor corpuri de magistraţi, ca o condiţie a înfăptuirii unei bune şi stabile guvernări"30

Noutatea acestor strategii teoretice de guvernare constă în modernizarea actului de guvernare, a cărui exercitare cade tot mai mult în sarcina funcţionarilor specializaţi, recrutaţi din rândurile noii clase sociale.

Dintre gânditorii evocaţi, ne interesează în mod deosebit Jean Bodin pentru teoria sa asupra suveranităţii. În lucrarea "Les six livres de la Republique", publicată în 1577, Bodin, preluând modelul aristotelic al formelor de guvernare, susţine că suveranitatea aparţine, din punct de vedere teoretic, fie unei multitudini de indivizi (democraţie), fie unei minorităţi (aristocraţie) fie unui singur om (monarhie).''31

Monarhul neputând, însă, să guverneze nemijlocit, se înconjoară de un ansamblu de instituţii (Consiliu permanent denumit Senat sau Parlament, Stările Generale şi adunările provinciale, funcţionari), care desfăşoară în numele Coroanei diferite activităţi cu caracter statal. Aceste corpuri nu-şi pot însă aroga atribuţii ale suveranităţii sau puterea de decizie în nume propriu, suveranitatea fiind monopolul monarhului.32 Ele deţin însă prin delegaţie dreptu1 de a exercita puterea suverană în numele Coroanei. Adevărul suveran -spune Bodin- este acela care dă legi supuşilor săi fără consimţământul lor şi fără ca ei să li se supună."33 În ceea ce priveşte atributele suveranităţii, acestea sunt: puterea legislativă, puterea executivă, puterea judecătorească, puterea de a declara război şi de a încheia tratate, dreptul "de a bate monedă", dreptul de a numi în funcţii publice, ş.a.34 Este interesant de observat că aceste ''puteri" se evercită de organisme independente unul faţă de celălalt, toate însă dependente de suveran, care rămâne unic titular suveran al puterii.

În lucrarea sa "Defensor pacis", Marsilio de Padova arată că într-un stat cineva trebuie să facă legile, iar altcineva să le aplice. Cu alte cuvinte, în orice stat trebuie să existe o putere legislativă şi o putere executivă. Puterea legislativă aparţine cetăţenilor sau unei părţi a acestora, aceştia fiind conştienţi că nu o pot exercita împotriva propriilor interese.

Cât priveşte puterea executivă sau "instrumentală", cum o denumeşte Marsilio de Padova, aceasta este subordonată puterii legislative şi trebuie încredinţată unui singur om de către cetăţeni (principe electiv).

Alţi autori, cum este Tommaso Campanella, susţinând puterea absolută a monarhului. fundamentează regimul confuziei puterilor şi arată că în statul său ideal ("Cetatea Soarelui") puterea legislativă nu este separată de celelalate două puteri. Organismele care îl ajută pe şeful statului ("Metafizicianul") să guverneze, desfăşoară însă o activitate specializată, aceasta fiind, în concepţia lui Campanella, singura temelie a unei bune magistraturi.35

Aceeaşi cerinţă a departajării şi specializării activităţilor statale o întâlnim şi la Thomas Hobbes. Adept al monarhiei absolutiste, Hobbes arată că suveranul nu răspunde faţă de nimeni. El nu este obligat să respecte legile civile, întrucât astfel s-ar obliga pe sine, ceea ce este de neconceput. Monarhul atribuie însă unui corp de dregători sarcina de a îndeplini, sub controlul său, diferite acte de guvernare. Hobbes admite totuşi că suveranitatea are anumite limite. Chiar suveranului îi incumbă anumite îndatoriri, una dintre ele fiind protecţia cetăţeanului, care renunţă în favoarea statului la o parte din atributele libertăţii sale naturale pentru a câştiga un tip de libertate socială, garantată de stat (monarh) Hobbes este însă un critic acerb al separaţiei puterilor.36

Aceeaşi concepţie este susţinută şi de Şcoala dreptului natural, remarcabil ilustrată de Groţius, Wolf şi Puffendorf. În concepţia acestora, Statul trebuie să deţină puterea absolută (imperimn absolutum), căreia îi corespunde natural monarhia absolută.37 Puffendorf este chiar ostil separării puterii legislative de cea executivă, ca fiind contrară guvernării.

Nota comună a tuturor acestor teorii este susţinerea fără reţinere a puterii absolute, unice a monarhului şi delegarea de către acesta a unor funcţii ale puterii unor corpuri intermediare între Coroană şi supuşi.

Nu este mai puţin adevărat că autorii menţionaţi au subliniat cerinţa unei guvernări moderne, constând în specializarea organismelor abilitate să exercite în numele Regelui autoritatea statului. Nici unul dintre autori nu a raportat, însă, această cerinţă la ameliorarea raporturilor între stat şi cetăţean.

Potrivit principiului confuziunii puterilor, întreaga putere a statului era concentrată în mâinile monarhului absolutist. Acesta direcţiona într-o manieră personală activitatea legislativă, executivă şi judecătorească. Principiul confuziunii puterilor reflecta în acelaşi timp stratificarea socială între aristocraţie şi popor. Între acestea nu existau stări intermediare cristalizate, bine definite, cu un statut şi privilegii precise. Mica nobilime aparţinea, ca esenţă, aristocraţiei, deşi nu se bucura de toate drepturile acesteia, întrucât era mai slabă economic.

Burghezia oraşelor, deşi beneficia de privilegiile acordate de rege, nu avea un statut politic bine precizat, nu participa la exerciţiul puterii. Poporul nu deţinea nici o putere singura clasă socială care avea drepturi politice era marea aristocraţie. Acest fapt explică principiul confuziunii puterilor în mâna regelui.

Emanciparea economică a burgheziei, îmbogăţirea ei în detrimentul aristocraţiei, care, din punct de vedere economic pierde teren în favoarea acesteia, au ca rezultat lupta noii clase economice pentru recunoaşterea puterii sale economice şi accesul la putere. Accesul la putere (emanciparea burgheziei) nu era posibil datorită sistemului confuziunii puterilor şi a preeminenţei sociale a aristocraţiei. Teoreticienii legaţi de interesele burgheziei au transpus în scrierile lor elementele primare ale clasificării regimurilor politice făcute de Aristotel şi Herodot: în felul acesta, au ajuns la concluzia separării puterilor. Motivaţia principală a principiului separăriei a fost astfel lupta împotriva tiraniei regelui absolutist şi deschiderea unei căi de acces la putere pentru burghezie. Esenţa ideologică a principiului separaţiei este şi inversarea titularului puterii. Puterea nu mai aparţinea regelui, ci suveran al puterii este poporul, iar reprezentantul social al poporului este burghezia.

Revoluţiile burgheze din Anglia (din 1640 şi din 1688) şi lupta împotriva despotismului monarhic pe tot parcursul secolului al XVII-lea au dus la o schimbare radicală a gândirii politice, rezultat şi al întâririi considerabile a burgheziei.38

Sub impulsul luptei burgheziei pentru supremaţie politică, teoria suveranităţii absolute a Regelui este tot mai mult contestată, adversarii săi susţinând, în schimb, suveranitatea puterii poporului. Pentru a se da câştig de cauză unei asemenea teorii, se propun noi formule teoretice, care să limiteze puterea despotică a Coroanei şi, totodată, să garanteze dreptul burgheziei de a participa la conducerea statelor.

Cel mai remarcabil gânditor al noului curent în filozofia politică a fost publicistul englez John Locke. Luând ca reper cutuma constituţională britanică şi cerinţele noii clase sociale de a i se garanta nu numai libertatea în sens filozofic (libertatea fiecărui individ ca persoană socială), ci şi libertatea politică, Locke susţine că puterea absolută ar putea fi diminuată prin separarea unor funcţii ale Coroanei şi exercitarea lor de către organisme distincte.

În lucrarea Concerning Civil Government Second Essay, publicată în 1690, Locke arată că singurul remediu împotriva tiraniei este limitarea puterii monarhului şi, în ultimă instanţă. dreptul la insurecţie al celor oprimaţi.39

Locke distinge în stat trei puteri: puterea legisiativă, puterea executivă şi puterea federativă. Între acestea, puterea supremă este puterea legislativă, întrucât adoptă norme general obligatorii. Puterea executivă are un caracter limitat şi este încredinţată monarhului. Potrivit concepţiei lui Locke, puterea executivă şi cea legislativă nu trebuie să fie reunite de aceeaşi persoană,40 spre deosebire de puterea executivă şi federativă, care trebuie contopite.

Deşi este supremă, puterea legisiativă are totuşi limite, constând în comandamentele dreptului natural. Prin puterea federativă, Locke înţelege dreptul de a declara război, de a încheia pacea şi tratate cu alte state şi în general prerogative cu caracter diplomatic. În concepţia lui Locke, monarhul deţine în exclusivitate şi o putere discreţionară (prerogativă).41

În ceea ce priveşte puterea judecătorească, Locke consideră că aceasta ar fi inclusă în puterea legisiativă, în considerarea funcţiilor judiciare ale Camerei Lorzilor.

Justificarea separării celor trei puteri în concepţia lui Locke constă în faptul că datorită fragilităţii caracterului oamenilor, tentaţia acestora de a acapara puterea este prea mare, dacă aceleaşi persoane care au puterea de a face legi ar avea în acelaşi timp în mâinile lor puterea de a le executa. Ca atare, adaugă Locke, în toate republicile bine organizate, unde Binele public este înfăptuit aşa cum trebuie să fie, puterea legislativă este remisă mai multor persoane, care se reunesc în adunări şi o exercită împreună.42

În ceea ce priveşte celelalte două puteri, Locke consideră că ele pot fi exercitate de aceeaşi persoană, întrucât şi una şi cealaltă presupun intervenţia forţei publice.

Trebuie însă remarcat faptul că Locke, deşi distinge între cele trei puteri, nu intuieşte esenţa principiului separării acestora, adică de a împiedica tirania, teoria sa reducându-se la o simplă distribuire a unor funcţii specializate ale statului şi exercitarea lor separată.

Analizând concepţia lui Locke privind separaţia puteriior, Leon Duguit arăta că "pentru a se asigura acţiunea guvernamentală o pondere reciprocă trebuia să se instituie între diferitele organe. Nu era o separare a puterilor care le-ar fi izolat, care ar fi provocat conflicte şi ar fi împiedicat liberul joc al maşinăriei politice. Era mai degrabă o colaborare a organelor şi

o repartiţie a funcţiilor".43

Locke nu este singular. În epoca în care şi-a expus concepţiile politice privind un nou model de guvernare, şi alţi autori au supus sistemul de guvernare englez şi economia Angliei unei analize atente, ale cărei concluzii au stat la baza progresului ştiinţei politice din veacul următor.

Între aceştia, James Harrington trasează în lucrarea sa "Oceania" (1656) planul unei guvernări echilibrate, bazate pe o diviziune tripartită a corpurilor politice: Senatul pregăteşte proiectele de lege şi le înaintează unei Adunări reprezentative, care le adoptă. Legile sunt puse în aplicare de executiv. Ca şi Locke, Harrington nu consideră instanţele judecătoreşti ca o putere de sine stătătoare.

 

2. Consacrarea principiului separaţiei puterilor în opera lui Montesquieu

Una dintre problemele fundamentale care au stat la baza programelor celor două revoluţii burgheze din Anglia din secolul al XVII-lea, a fost problema libertăţii. Dar nu libertatea individului înţeleasă ca un comandament superior, de drept natural, ci libertatea politică, în sensul dreptului naţiunii de a-şi alege reprezentanţii şi de a nu fi guvernată în mod tiranic.

Într-un context social-politic în care prindea contur tot mai mult ideea potrivit căreia instituţiile politice şi sociale nu se justifică decât în măsura în care ele protejează interesele şi garantează drepturile individului, Montesquieu conchide că "într-un stat, adică într-o societate în care există legi, libertatea nu poate consta decât în a putea face ceea ce trebuie să vrei şi de a nu fi constrâns să faci ceea ce nu trebuie să vezi".44 Cu alte cuvinte, aşa cum spune şi Montesquieu, prin libertate se înţelege dreptul de a face tot ceea ce îngăduie legile. Ca o condiţie însă: legea să nu fie tiranică. Or, în sistemul confuziei puterilor legislativă şi executivă, legea era tiranică faţă de popor, care nu beneficia de libertate politică.45

În concepţia lui Montesquieu nici democraţia, nici aristocraţia nu sunt state libere, prin natura lor. Libertatea politică există "decât atunci când nu se abuzează de putere; dar experienţa de totdeauna ne învaţă că orice om care deţine o putere este înclinat să abuzeze de ea şi că el merge mai departe aşa până ce dă de graniţe".46

Remediul pentru o asemenea situaţie este contraponderea la puterea tiranică. Această soluţie dată de Montesquieu a revoluţionat gândirea şi practica politică a statelor lumii şi a fundamentat de fapt esenţa separaţiei celor trei puteri în stat. "Pentru ca să nu existe posibilitatea de a se abuza de putere, trebuie ca prin rânduiala statornicită, puterea să fie înfrânată de putere", ş.a. 47

Montesquieu nu se referă în fragmentul citat la puterea politică, ci la modalităţile concrete de exercitare a acesteia. "În fiecare stat -spune autorul francez- există trei feluri de puteri: puterea legislativă, puterea executivă privitoare la chestiunile care ţin de dreptul ginţilor şi puterea privitoare la cele care ţin de dreptul civil".48 Montesquieu explică în continuare că "puterea executivă privitoare la chestiunile care ţin de dreptul ginţilor" aparţine principelui (Monarhului) şi constă în dreptul acestuia de a declara război sau de a încheia pacea, de a trimite şi primi ambasadori, de a apăra teritoriul, ş.a. Ultima putere mai este denumită şi putere judecătorească.

Montesquieu este interesat, îndeosebi, de separarea celor trei puteri, întrucât de modul în care acestea sunt separate şi se exercită, se realizează sau nu libertatea politică. "Atunci când în mâinile aceloraşi persoane sau ale aceluiaşi corp de dregători se află întrunite puterea legiuitoare şi puterea executivă, nu există libertate, deoarece se naşte teama că acelaşi monarh sau acelaşi senat să nu întocmească legi tiranice, pe care să le aplice în mod tiranic. Nu există, de asemenea, libertate, dacă puterea judecătorească nu este separată de puterea legislativă şi de cea executivă".49

Într-un sistem de confuzie a puterilor, când acelaşi om sau acelaşi corp politic, fie al unei mini elite (aristocraţia), fie al poporului, ar exercita aceste trei puteri, libertatea politică ar fi exclusă. În concepţia lui Montesquieu, puterea executivă a statului ar trebui încredinţată monarhului, întrucât excercitarea ei presupune acţiuni prompte.50 În schimb, puterea legislativă ar trebui deţinută de către popor.

Deşi Montesquieu foloseşte termenul de "puteri", el are în vedere funcţii distincte (ansambluri de atribuţii sau prerogative specializate), distribuite unor organisme distincte şi care acţionează în mod separat unul faţă de altul.51 Între cele trei puteri, trebuie să există însă o colaborare, deşi ele sunt separate. Colaborarea rezistă în special în intervenţia sau "participarea" unei puteri la înfăptuirea celeilalte. Astfel, de pildă, puterea executivă fixează momentul convocării corpului legislativ şi durata sesiunilor sale, "în raport cu împrejurările pe care ea le cunoaşte".52

De asemenea, puterea executivă trebuie "să ia parte la legiferare prin dreptul său de veto: alminteri, ea va fi curând deposedată de prerogativele sale".53 Monarhului - care deţine dreptul de veto, în virtutea căruia se poate împotrivi voinţei puterii legislative (în ipoteza în care aceasta ar adopta o lege tiranică)- îi este interzis să ia parte la legiferare, adică să statueze.

În schimb, puterea legislativă, deşi nu ar trebui "să aibă, la rândul ei, dreptul de a ţine în loc puterea executivă, căci activitatea executivă fiind limitată prin natura ei, este inutil de a o îngrădi",54 are dreptul "şi trebuie să aibă împuternicirea de a examina în ce chip au fost puse în aplicare legile pe care le-a făcut ea".55

Montesquieu contestă însă puterii legislative dreptul de a judeca dregătorul investit cu atribuţia de a apăra legea. Ca atare, "examinarea" modului de aplicare a legilor nu are o finalitate sancţionatorie. Oricare ar fi însă această examinare -spune Montesquieu- corpul legislativ nu trebuie să aibă puterea de a judeca persoana şi, ca atare, conduita celui împuternicit să pună în aplicare legile. Persoana lui trebuie să fie inviolabilă, căci, fiindu-i necesară statului pentru ca corpul legislativ să nu devină tiranic, din momentul în care ar fi acuzată sau judecată nu ar mai exista libertate".56

Doctrina constituţională şi de drept administrativ, precum şi practica guvernării, au corectat această teză, menţinând inviolabilitatea Monarhului, potrivit principiului că "Regele nu poate greşi", dar prevăzând instituţia responsabilităţii Miniştrilor pentru actul de guvernare al Monarhului, întemeiată pe cerinţa contrasemnării de către membrii Guvernului a anumitor acte ale acestuia.

Montesquieu a intuit că separaţia puterilor aplicată în mod absolut şi absurd ar bloca, practic, procesul de guvernare. Dacă cele trei puteri nu ar coopera şi s-ar înfrâna neproductiv şi ineficient una pe alta, doar de dragul înfrânării, ar ajunge la "un punct mort, adică la inacţiune".57

Remediul unui asemenea impas este colaborarea puterilor. "Datorită mersului necesar al lucrurilor ele sunt silite să funcţioneze, vor fi nevoite să funcţioneze de comun acord".58

În schema teoretică a principiului separaţiei celor trei puteri specializate în stat (legislativă, executivă, judecătorească), acestea se exercită de autorităţi independente, cărora le revin porţiuni aproximativ egale de putere. În cadrul competenţelor ce le sunt conferite, fiecare putere (autoritate publică) deţine şi exercită o serie de atribuţii proprii prin care realizează de fapt activităţi specifice (legislative, executive sau judecătoreşti) şi, totodată, contrabalansează raporturile reciproce dintre ele. Potrivit principiului separaţiei puterilor, nici una dintre cele trei puteri nu prevalează asupra celeilalte; nu îşi subordonează pe cealaltă şi nu poate să-şi asume prerogative ce revin celeilalte. În plus, fiecare putere are o posibilitate legală şi materială de a supraveghea cealaltă putere şi, dacă observă încercări ale acesteia de a-şi asuma puteri suplimentare faţă de o altă putere, fie prin preluarea unor prerogative ce aparţin altei puteri, fie prin adăugarea unor puteri suplimentare de natura celor care i-au fost conferite, să sancţioneze această încercare.59

Un avantaj al separaţiei puterilor constă în faptul că indică în mod exact:

1. modul de organizare al autorităţilor care vor exercita una din cele trei puteri;

2. modul lor de funcţionare;

3. mecanismul de interferenţă a acestora.60

În felul acesta, poporul ştie foarte clar cum trebuie aleasă sau numită o anumită autoritate, cum funcţionează aceasta şi ce atribuţii are.

Dacă poporul va ajunge la concluzia că o autoritate este alcătuită cu încălcarea normelor rezultate din principiul separaţiei, că-şi depăşeşte atribuţiile, că nu-şi îndeplineşte atribuţiile, va sancţiona autoritatea respectivă fie prin insurecţie, fie datorită principiului reprezentării prin nealegerea la următoarele alegeri a reprezentanţilor săi.

Pe baza precizării modului de organizare, funcţionare şi atribuţii, se poate stabili şi statutul persoanelor care exercită în cadrul autorităţii un anumit tip de putere. De pildă, magistraţii trebuie să fie independenţi, inamovibili şi să se supună numai legii. În mod corespunzător, funcţionarii publici vor avea un statut special (statutul poliţiştilor, statutul cadrelor didactice, etc.). Pentru parlamentari se poate crea un statut al acestora; regulamentele tuturor Camerelor legislative conţin, în dezvoltarea dispoziţiilor constituţionale, prevederi referitoare la imunităţile parlamentare (inviolabilitatea parlamentarilor, lipsa răspunderii juridice pentru voturile şi opiniile exprimate în calitate de parlamentar şi regimul de incompatibilităţi).

Iniţial, principiul separaţiei puterilor, aşa cum a fost redactat în scrierile filosofilor, economiştilor, politicienilor, ducea la aparenţa unei separaţii rigide între cele trei puteri.61

În momentul în care a fost instituţionalizat în constituţii, principiului separaţiei puterilor i s-au adus multe corective, constând în colaborarea puterilor. Se va crea ceea ce doctrina denumeşte "checks and balances", adică supravegherea reciprocă a celor trei puteri pentru reechilibrarea raportului între ele.

Dacă concepem principiul separaţiei puterilor în mod abstract şi rigid, între cele trei puteri nu există nici o legătură; aplicat în condiţii practice de guvernare, principiul astfel conceput ar produce haos şi dezordine politică, întrucât oricare dintre cele trei puteri ar avea înclinaţia să se manifeste în chip tiranic. Prin corecţia operată, cele trei puteri colaborează: colaborarea poate fi rigidă sau suplă.62

 

3. Suveranitatea poporului şi separaţia puterilor în concepţia lui Jean-Jacques Rousseau

Preocupat ca şi Montesquieu să găsească o formă de yvernâmânt care să pună legea mai presus decât omul, pornind de la principiul de bază al operei sale, potrivit căruia legea este emanaria suveranităţii poporului şi expresia voinţei generale (suveranitatea echivalând aici cu libertatea individului care "se naşte liber"), Jean-Jacques Rousseau afinnă în primul rând două caracteristici ale suveranitării: inalienabilitatea şi indivizibilitatea, care ne interesează aici în mod deosebit, celelalte fiind caracterul absolut şi calitatea ei de a fi mai presus de orice.63 Potrivit concepţiei lui Rousseau, admirabil expusă în "Contractul social", suveranitatea este un drept aparţinând poporului (dar nu suma aritmetică a voinţei fiecărui cetăţean), care nu poate rezulta decât din corpul Naţiunii şi nu poate fi în nici un caz exercitat de către un individ sau de câţiva.64

Concluzia care se desprinde din această concepţie este simplă: suveranitatea nu poate fi înstrăinată şi nu poate fi divizată în părţi distincte. Rousseau afirmă tranşant că poporul care îşi înstrăinează suveranitatea pierde calitatea sa de popor şi devine o suită de indivizi disparaţi şi fără nici o legătură între ei, după cum individul deposedat de propria libertate pierde calitatea de om.

Rousseau este ostil deopotrivă monarhului absolutist şi democraţiei reprezentative, întrucât exerciţiul suveranităţii trebuie deţinut, păstrat de popor. Poporul nu poate să-şi desemneze reprezentanţii şi, totodată, să rămână titular al suveranităţii. În cazul în care poporul consimte la desemnarea unor reprezentanţi ai săi într-un corp politic deliberativ, el se supune implicit voinţei acestuia. În astfel de condiţii însă, corpul politic constituit în reprezentanţii poporului nu exprimă voinţa acestuia, ci voinţa sa particulară.

Corpul politic legitim este, pentru Rousseau, compus din indivizi autonomi, liber şi egali în drepturi, care participă direct la problemele statului şi care formează împreună, în calitate de cetăţeni, poporul suveran. Suveranitatea poporului se exercită prin legi, puţin numeroase, care nu statuează decât asupra problemelor interesând corpul politic în ansamblul său.65

În modelul politic (utopic) conceput de Rousseau, voinţa generală a poporului constituind esenţa suveranităţii, puterea legislativă trebuie să fie suverană, celelalte puteri în stat fiindu-i subordonate. Rousseau acceptă astfel implicit existenţa unor puteri în stat: poporul stabilit într-un corp politic (Parlament), care stabileşte legile şi Guvernământul, compus din indivizi care le pun în executare. Executivul ar fi deci un simplu agent de executare a legilor votate de Parlament.66 Guvernământul deţine puterea ca depozitar, el neavând o putere proprie.

Cei ce compun Guvernământul fiind, prin graţia Suveranului (Poporului), depozitari temporari ai puterii şi exercitând în această calitate anumite prerogative de putere, adoptă diferite acte, pe care Suveranul le poate modifica, limita sau anula, după bunul său plac. După cum se vede, Rousseau preia modelul anterior de guvernare, bazat pe supremaţia puterii monarhului absolut, dar schimbă titularul suveranităţii absolute, atribuind-o naţiunii şi reprezentanţilor săi. Puterea legislativă fiind supremă, rezultă că puterea executivă îi

este supusă acesteia, ceea ce exclude independenţa puterilor. Accentul pus pe stricta subordonare a Guvernământului (a puterii executive) faţă de puterea legislativă, ilustrează geniul politic al lui Rousseau.67 În ceea ce priveşte puterea judecătorească, aceasta este, în concepţia filozofului francez, o putere aparte, distinctă atât de puterea legislativă, cât şi de cea executivă.68 Totuşi, datorită specializării activităţii tribunalelor, constând în aplicarea la cazul concret a unor dispoziţii legale, puterea judecătorească ar constitui o ramură aparte a puterii executive.

Ceea ce este însă fundamental în opera lui Rousseau, este concepria acesteia că "actul prin care un popor se supune unor şefi nu este un contract. Nu este decât o însărcinare, o slujbă, în care, ca simpli slujitori ai suveranului, ei exercită în numele lui puterea pe care le-a încredinţat-o şi pe care el o poate limita, modifica şi lua înapoi când doreşte".69

O asemenea concepţie se va regăsi mai târziu generalizată în doctrina constituţională marxistă, potrivit căreia deputaţii puteau fi revocaţi de alegători dacă nu îşi îndeplineau mandatul corespunzător voinţei acestora (practic, a segmentelor de decizie din aparatul de partid şi de stat).

 

4. Consacrarea instituţională a principiului separaţiei celor trei puteri

Teoria separaţiei celor trei puteri în stat a revoluţionat gândirea şi practica politică a statelor lumii de la sfârşitul secolului al XVIII-lea şi a generat un proces de reînnoire constituţională atât în Europa cât şi în America de Nord. Succesul teoriei se datora faptului că oferea o alternativă la guvernarea absolutistă şi o pavază împotriva tiraniei guvernanţilor. Clasa socială cea mai interesată în consacrarea şi generalizarea principiului separaţiei era burghezia. Beneficiarii aplicării şi respectării separării şi independenţei celor trei puteri erau cetăţenii fiecărui stat, aceştia văzând în teoria lui Montesquieu garantarea propriei libertăţi politice.

Continentul european nu era însă suficient de pregătit, în ansamblul său, pentru a instituţionaliza principiul separaţiei. Realitatea politică cea mai apropiată de esenţa teoriei lui Montesquieu era sistemul de guvernare din Anglia. De aceea, în această ţară nu s-au făcut demersuri speciale pentru racordarea procesului de guvernare la sistemul separaţiei şi independenţei puterilor, preconizat de Locke şi Montesquieu. În afară de aceasta, instituţionalizarea principiului separaţiei puterilor se lovea de rezistenţa monarhiei absolutiste. Singura modalitate de consacrare a separaţiei era revoluţia, mişcare socială pentru care Europa nu era încă destul de pregătită.

În schimb, războiul de independenţă câştigat de coloniile engleze din America de Nord în 1776, în urma căruia acestea s-au desprins definitiv de Imperiul britanic, a permis ca noile state să-şi făurească sistemul politic potrivit teoriei separaţiei puterilor legislativă, executivă şi judecătorească.

Astfel, constituţiile fostelor colonii britanice Massachussetts, Maryland, New Hampshire, Virginia, North Carolina, ş.a. au inclus dispoziţii privind drepturile omului şi o clară separare a celor trei puteri.70 În acest sens, poate fi menţionat art.4 din Constituţia noului stat Carolina de Nord, adoptată în 1776, potrivit căruia puterea legislativă, executivă şi puterile judecătoreşti supreme ale guvernământului trebuie să fie separate pe veci şi distincte una de alta. Un text identic se află în art.6 din Constituţia statului Maryland.71 De altfel, cu două decenii în urmă, celebrul Albany Plan of Union (1754) conţinea elemente ale separării puterii legislative atribuite unui Mare Consiliu constituit din 48 de membri aleşi de Adunările Reprezentative din colonii ("Houses of Representatives") şi puterii executive, încredinţată unui Preşedinte General, numit şi sprijinit de Coroană.72

Fondatorii Constituţiei S.U.A. s-au inspirat nu numai din opera politică şi filosofia europeană, dar şi din tradiţiile de autoguvernare ale fostelor colonii engleze.73 Astfel, ei au pus bazele unui sistem politic, a cărui vigoare nu a fost afectată de trecerea timpului 74

Constituţia S.U.A. adoptată în 1787 a stabilit o separare rigidă a celor trei puteri şi o independenţâ strictă între acestea. Puterea legislativâ a fost încredinţată unui Congres bicameral, 75, puterea executivă şefului statului,76 iar puterea judecătorească instanţei supreme şi judecătoriilor.77

Modul în care s-au stabilit anumite raporturi, absolut necesare pentru o bună organizare a vieţii de stat între puteri, dovedeşte că părinţii Constituţiei adoptată la Convenţia de la Philadelphia la 17 septembrie 1787 aveau o reprezentare foarte clară asupra esenţei principiului separaţiei şi a modalităţilor corespunzătoare concepţiei politice a coloniştilor, de înfâptuire practică a acestuia. James Madison a precizat că "acumularea tuturor puterilor, legislativă, executivă şi judecătorească în aceleaşi mâini, fie a mai multora, fie ereditară, prin cucerire sau prin alegere, poate în mod just să fie considerată ca o veritabilă definiţie a tiraniei".78

Unul din cei mai străluciţi constituanţi, James Madison, a construit împreună cu colegii săi în Convenţie un mecanism flexibil de echilibrare şi contrapondere a puterilor în cazul în care vreuna din ele ar fi încercat să guverneze tiranic. În concepţia sa, puterile trebuie să fie astfel

distribuite şi echilibrate între diferite departamente, încât nici unul dintre ele sâ nu poată depăşi limitele stabilite de Constituţie.79

În Franţa, Revoluţia burgheză declanşată la 14 iulie 1789 împotriva absolutismului monarhic a permis transpunerea teoriei separaţiei puterilor în documente politice menite să exprime într-o formă instituţionalizată programul revoluţionarilor. Art.l6 al Declaraţiei Drepturilor Omului şi Cetăţeanului, adoptată de Adunarea Naţională la 26 august 1789, prevede că "o societate în care garantarea drepturilor nu este asigurată şi nici separaţia puterilor determinată, nu are constituţie".

În redactarea primei Constituţii scrise adoptată în Franţa, se ţine, seama de această cerinţă şi se stabileşte o separaţie foarte strictă a celor trei puteri, ceea ce afectează însăşi procesul de guvernare, întrucât. sub impulsul valului revoluţionarilor, fiecare putere pretindea prerogative cât mai însemnate.

Potrivit art.2, "Naţiunea, de la care emană toate puterile, nu le poate exercita decât prin delegaţie'' . Constituţia adoptată în septembrie 1791 delega puterea legislativă unei Adunări Naţionale (art.3), puterea executivă Regelui (art.4), iar puterea judecătorească judecătorilor, aleşi pentnt o anumită perioadă de popor (art.5 ). Deşi constituantul folosea termenul de putere, se aveau în vedere funcţiile respective. Constituţia stabilea astlel o dublă separare a puterilor: o separare funcţională şi o separare organică.80

Datorită rigidităţii în care a fost transpus în Constituţie principiul separaţiei puterilor, regimul politic instituit avea unele dintre trăsăturile unui sistem prezidenţial. Regele păstra atribuţii însemmate, îndeosebi dreptul de veto, dificil însă de realizat, iar miniştrii erau responsabili în faţa sa şi nu puteau face parte din Adunarea naţională.81 Folosirea de către Rege a dreptului său de veto a nemulţumit reprezentanţii poporului, astfel încât la 10 august 179? monarhia a fost răsturnată.

Noua Constituţie (Constituţia Anului I), adoptată în 1793, a stabilit o separaţie mai flexibilă a puterilor, în spiritul concepţiei lui Rousseau. Constituţiile adoptate ulterior (în 1795 -"Constituţia directorială" a Anului III; în 1799 -Constituţia din Anul VIII a pus bazele sistemului cezarismului democratic al generalului Bonaparte, devenit ulterior Impăratul Napoleon: Constituţia din 1814, ş.a.m.d.) au stabilit diferite "modele" de transpunere a principiului separaţiei în dispoziţii constituţionale.

Constituţia adoptată în 1958 a pus bazele unui regim semiprezidenţial, în care puterile sunt echilibrate, deşi Preşedintele Republicii deţine puteri considerabile în procesul de guvernare, iar puterile Parlamentului sunt raţionalizate.82

In ceea ce priveşte celelalte state europene se poate spune că acestea, sub impulsul marilor principii şi valori umane proclamate de Revoluţia de la 1789, au purces la făurirea unui nou regim constituţional după modelul francez şi potrivit propriilor tradiţii politice.

În cele două principate româneşti, principiul separaţiei puterilor este introdus prin Regulamentele Organice din 1831 şi 1832.83 Convenţia de la Paris din 1858 conţine, de asemenea, principiul separaţiei, care va fi reluat în constituţiile adoptate în 1866, 1923 şi 1938.84 După 1945, principiului separaţei i se aduc limitări substanţiale în practica de gvvernare.

În 1948 s-a renunţat formal la principiul separaţiei puterilor, acesta fiind înlocuit cu principiul unicităţii puterii (Constituţia din aprilie 1948). Nici Constituţiile ulterioare (din 1952 şi 1965) nu au prevăzut separaţia puterilor.

În doctrina socialistă de drept constituţional, principiul unicităţii puterii pleca de la afirmaţia că în stat puterea aparţine poporului şi. prin urmare, organului suprem al puterii de stat (Marea Adunare Naţională) trebuie să i se subordoneze toate celelalte organe ale statului.85

Poate nimic nu este -mai semnificativ pentru evidenţierea rolului şi importanţei pentru umanitate în general, a teoriei separaţiei puterilor ca instrument eficace împotriva sistemelor politice tiranice, decât înlăturarea acesteia de către constituţiile regimurilor totalitare (de stânga) şi înlocuirea sa cu principiul unicităţii puterii, care a permis tocmai exercitarea puterii în mod tiranic.

Răsturnarea prin revoluţie a regimului politic totalitar şi a suportului său instituţional -organele supreme şi locale ale puterii de stat- a avut ca rezultat, între altele, înlocuirea principiului unicităţii puterii cu principiul clasic al separaţiei puterilor. Documentul politic în care s-a 
enunţat acest principiu a fost Comunicatul Consiliului F.S.N. din 22 decembrie 1989. Printre obiectivele Programului F.S.N. figura separarea puterilor legislativă, executivă şi judecătorească în stat. Decretul-lege nr.2 1989 a preluat acest obiectiv, dându-i o expresie juridică. Constituţia din 1991 nu a prevăzut expres -aşa cum au făcut-o Constituţiile din 1866, 1923 şi 1938- principiul separaţiei puterilor, însă acest principiu este aşezat de Legiuitorul Constituant la baza organismelor investite cu atribuţii de suveranitate şi a raporturilor între acestea. De altfel, art.2 alin.l din Constituţia adoptată în 1991 prevede că Suveranitatea naţională aparţine poporului român, care o exercită prin organele sale reprezentative şi prin referendum. Există totuşi chiar un text în Constituţie care face referire la "puterile statului"; ori, acestea nu pot fi decât puterea legislativă, puterea executivă şi puterea judecătorească.
Mai mult chiar, funcţia de mediere exercitată de Preşedintele României între "puterile statului" face parte din "scenariul" clasic al teoriei lui Montesquieu: puterile legslativă, executivă şi judecătorească sunt separate şi, în caz de dezechilibrare, se declanşează procedura de reechilibrare. La o astfel de procedură se referă textul art.80 alin.2 din Constituţie. 


Este interesant de observat că Legea nr.92/1992 se referă expres în conţinutul său la principiul separaţiei puterilor. Noile constituţii ale Greciei, Portugaliei şi Spaniei, care au consacrat trecerea acestor state de la regimuri politice totalitare la statul de drept, precum şi constituţia Turciei, au consacrat în formule constituţionale moderne principiul separaţiei puterilor.

În doctrina şi practica constituţională contemporane stabilirea expresă în constituţii a principiului separaţiei puterilor legislativă, executivă şi judecătorească nu este o cerinţă sine qua non. Important este ca separaţia puterilor să fie determinată sau reglementată în spijinul art. 16 din Declaraţia drepturilor omului şi cetăţeanului, adoptată de Adunarea Naţională a Franţei la 26 august 1789.

După modelul constituţiilor moderne, fostele state socialiste au repus în vigoare, fie expres, fie implicit, principiul separaţiei puterilor, ca o dovadă a valorii perene a acestuia.

 

5. Evoluţia teoriei separaţiei puterilor

În decursul celor două secole de aplicare, teoria separaţiei celor trei puteri în stat a luat forme distincte în fiecare regim politic. Practic, nu se întâlnesc două state în care modalităţile concrete de separare sau distribuire a funcţiilor (puterilor) legislativă, executivă şi judecătorească să se repete într-o formă identică.

Chiar în cadrul aceluiaşi stat, într-o evoluţie istorică mai mult sau mai puţin îndelungată, s-au constatat modificări ale raportului între puteri, în beneficiul uneia sau alteia dintre ele, deşi prevederile constituţionale care reglementau distribuirea atributelor de putere au rămas neschimbate. De pildă, în practica constituţională a Statelor Unite ale Americii, raporturile între puteri, îndeosebi între puterea executivă şi cea legislativă, cunosc o evoluţie distinctă în fiecare legislatură, respectiv, mandat prezidenţial. Atât puterea legislativă, cât şi cea executivă, execută aşa numite "puteri enumerate" (puterile expres stipulate în Constituţie) şi "puteri subînţelese" (prerogative care ţin de natura funcţiei legislative sau executive).

În ceea ce priveşte puterile implicite ( "implied powers"), Congresul sau Preşedintele exercită diferite "puteri", la limita competenţelor lor stabilite de Constituţie, graţie cărora îşi impun influenţa asupra altor sectoare. Interesant este că sursa puterilor implicite este interpretarea diferitelor texte din Constituţie.

Astfel, printr-o interpretare extensivă a anumitor texte constituţionale, Preşedintele SUA devine "mai puternic" decât Congresul, iară ca echilibrul constituţional între puteri să fie grav deteriorat. De aceeaşi latitudine beneficiază teoretic şi Congresul care, de pildă, deţine dreptul de a întocmi toate legile care vor fi considerate necesare şi corespunzătoare pentru punerea în aplicare a puterilor legislative ce i s-au conferit de Constituţie (Art.l ,Secţiunea 8 Clauza 18). Constituţia neprecizând despre ce legi este vorba, Congresul este liber să aprecieze în această materie. Practic, însă, Preşedintele a dat substanţă, de cele mai multe ori, puterilor implicite.

Deşi "întrecerea" în materie de prerogative constituţionale se desfăşoară între Executiv şi Legislativ, puterea judecătorească nu este exclusă. În fond, se poate spune cu deplin temei că într-o interpretare extensivă a textelor constituţionale, preşedintele Curţii Supreme de Justiţie a Statelor Unite, John Marshall, a "creat" în 1803, principiul controlului pe cale judecătorească a constituţionalităţii legilor.

Curtea Supremă de Justiţie deţine o putere considerabilă în sistemul de guvernare american, ea fiind exercitată prin aplicarea combinată a autorităţii judiciare prescrise în Constituţie, a legislaţiei adoptată de Congres, interpretată de magistraţi şi a unei bogate jurisprudenţe.

O altă deformare în practică a principiului separaţiei celor trei puteri este "delegarea legislativă", care constă în transmiterea (legală şi legitimă) de către Parlament puterii executive a unora dintre prerogativele sale legislative. În felul acesta, Executivul dobândeşte o putere proprie de reglementare, constând în dreptul de a emite în anumite condiţii norme general-obligatorii, având forţa juridică a legii. Cerinţa unei astfel de delegări legislative este motivată în esenţă prin avantajul adoptării unor reglementări de o strictă specializare (care face inoportună dezbaterea politică partizană în Parlament a unui proiect de lege) 
şi rapidităţii prin care poate legifera executivul. În ciuda unor puternice opoziţii în doctrina constituţională, delegarea legislativă este astăzi unanim admisă şi prevăzută în constituţiile statelor. În Constituţiile moderne se recunoaşte nu numai delegarea legislativă, dar şi o putere de reglementare proprie a guvernului, graţie cărora puterea executivă se poate substitui puterii legislative. Mai mult chiar, prin posibilitatea recunoscută Guvernului de a-şi asuma răspunderea în faţa forului legislativ asupra unui proiect de lege (art. 113 alin.l din Constituţia României) se recunoaşte executivului o preponderenţă asupra Parlamentului, întrucât printr-o asemenea procedură 
Guvernul -beneficiind de sprijin parlamentar- îşi impune o amunită decizie, ştiind că va fi susţinut în ciuda votului negativ al opoziţiei minoritare.

După primul război mondial,
în multe state europene, executivul a luat măsuri pentru raţionalizarea puterii legislative, care au mers, practic, în unele situaţii, chiar la suspendarea sau dizolvarea Parlamentului. După al doilea război mondial, parlamentele europene au exprimat o multitudine de forţe politice care îşi cuceriseră legitimitatea populară în lupta împotriva Germaniei naziste şi făceau acum parte din forul legislativ. Un astfel de parlament multicolor şi în care nici un partid nu avea o majoritate absolută, jocul politic se desfăşura în arena parlamentară, Guvernele minoritare nefiind în stare să guverneze fără un suport parlamentar consistent.

Constituţia Franţei din 1946 a consacrat o astfel de realitate politică, cu grave repercursiuni asupra procesului de guvernare. Puterile Parlamentului erau teoretic substanţiale, dar fragmentarea forţelor politice din interiorul său împiedică buna guvernare. De aceea, Constituantul din 1958 a căutat să găsească un antidot la atotputernicia Parlamentului, prevăzând o serie de mecanisme pentru raţionalizarea acestuia.

Unul dintre aceste mecanisme este atribuirea prerogativelor de jurisdicţie constituţională Consiliului Constituţional. Este interesant de observat în acest sens că în timp ce Guvernul poate ridica în dezbaterile legislative excepţia de neconstituţionalitate a unei propuneri de lege sau a unui amendament de origine parlamentară, forul legisiativ nu are nici o cale de atac împotriva exceselor puterii de reglementare a Guvernului.

Ulterior, datorită segmentării forului legislativ într-o majoritate parlamentară stabilă şi opoziţie, raţionalizarea Parlamentului s-a diminuat în fapt.

În practica parlamentară, membrii forului legislativ francez, în special deputaţii, au contrabalansat deprecierea rolului puterii legislative în raporturile acesteia cu executivul, prin amplificarea de facto a dreptului lor la informare şi de control asupra membrilor Guvernului, precum şi prin creşterea influenţei lor asupra deciziei luate de puterea executivă.

Ca instrumente pentru atenuarea reducerii rolului Parlamentului se folosesc, între altele, constituirea unor organisme extraparlamentare controlate, însă, de Parlament, cu rolul de a selecta şi prelucra informaţii din anumite domenii de activitate, folosite ulterior în activitatea parlamentară, mediatizarea prin canale proprii de televiziune a lucrărilor parlamentare, îndeosebi a "Orei ministeriale", recrutarea unor specialişti folosiţi de deputaţi în îndeplinirea propriilor atribuţii, ş.a.

Datorită acestei practici praeter legem sporesc specializarea şi eficienţa activităţii legislative a Parlamentului în dauna forţei politice a Guvernului. Cu toate acestea, în prezent se consideră că rolul puterii executive este primordial faţă de cel al puterii legisiative. Principalul realizator al politicii naţionale este Guvernul, care stabileşte şi conduce politica naţiunii (art.20 alin.l din Constituţia Franţei) sau altfel spus, asigură realizarea politicii interne şi externe a statului şi exercită conducerea generală a administraţiei publice (art.l01 alin.l din Constituţia României). Din această perspectivă, rolul Parlamentului constă în adoptarea legilor (de fapt în amendarea şi aprobarea proiectelor de lege prezentate de Guvern) şi în controlul parlamentar, iar cel al executivului de a exercita efectiv puterea politică în conformitate cu programul de guvernare legitimat de Parlament (în regimurile parlamentare) sau de corpul electoral (în regimurile prezidenţiale), printr-un complex aparat birocratic.

Deşi parlamentele din diferite state întreprind eforturi pentru contrabalansarea puterii executivului, rămâne o constantă a activităţii de conducere politică trecerea pe un plan secund a competiţiei (raporturilor) între legislativ şi executiv, corespunzător mecanismelor separaţiei puterilor şi evidenţierea, în schimb, a confruntării între Guvern şi societatea civilă, în special sindicate şi partide neparlamentare, care pretind că exprimă nemulţumirea electoratului, a unor segmente socio-profesionale ale populaţiei faţă de anumite obiective ale programului de guvernare sau măsuri guvernamentale nepopulare. Centrul unei astfel de lupte politice, în care se contestă practic legitimitatea Guvernului, nu mai este Parlamentul, care oferă un cadru democratic de negocieri şi soluţionare a conflictelor între majoritate şi opoziţia parlamentară prin vot, locul acestuia fiind luat de grupurile de interese, sindicate, formaţiuni politice nereprezentative (uneori susţinute de partidele din opoziţie), al căror scop comun este răsturnarea Guvernului fără recurgerea la moţiunea de cenzură. 

Consecinţa acestei schimbări constă nu numai în sporirea complexităţii şi dificultăţii actului de guvernare, ci şi în preocuparea de racordare a aparatului birocratic administrativ la cerinţa formulării şi aplicării unor decizii administrative rapide şi eficiente.

Teoria şi practica separaţiei puterilor în prezent se îndepărtează, aşadar, de forma iniţială a principiului sau îi caută forme noi de transpunere. Aceasta nu înseamnă nicidecum că factorii politici, doctrina, Guvernantul în general, nu ar mai vedea în separaţia puterilor antidotul tiraniei. Dimpotrivă, statul de drept este indisolubil legat de acest principiu. Şi mai mult ca oricând are valoare principiul că o societate în care separaţia puterilor nu este stabilită, nu are Constituţie, deci nu se respectă şi garantează libertatea politică a individului.

Astăzi, însă, fenomenul politic este din ce în ce mai profund, mai legat de problemele globale ale unei regiuni sau continent, sau chiar ale Planetei, jocul politic este tot mai abil şi discret, societatea civilă revendică tot mai mult dreptul, "puterea" de a participa la conducere. Pentru aceste considerente s-a putut spune că teoria separaţiei puterilor parcurge un proces de îmbătrânire. Apar noi centre de putere (ne referim la corpurile intermediare) -la fel de legitime ca şi cele trei puteri- care preiau pe seama lor decizia, deşi o transpun, o obiectivează în cadrul (modelul clasic) teoriei lui Montesquieu.

Are dreptate profesorul Ion Deleanu când afirmă că în prezent accentul nu se mai pune pe separaţia puterilor, ci pe colaborarea lor. Nu trebuie omis din acest proces "influenţarea puterilor", facută nu numai de partide politice, ci şi de sindicate şi organizaţii neguvernamentale, care îşi impun uneori voinţa asupra puterilor, determinându-le să întreprindă sau nu anumite acţiuni guvernamentale.

Din evoluţia modernă a principiului separaţiei puterilor nu ar trebui să excludem şi alţi factori noi:

a) participarea maselor la conducere prin referendum şi iniţiative legislative populare, restrângându-se astfel principiul reprezentării;

b) instituţionalizarea în constituţii a unor autorităţi noi, având rolul şi funcţiile ombudsmanului; apar astfel noi forme de control asupra autorităţilor administraţiei publice centrale şi locale;

c) recurgerea la justiţia constituţională, înfăptuită de o autoritate politică jurisdicţională independentă (Curţile Constituţionale), în condiţiile în care puterea executivă deţine dreptul de sesizare a acesteia (art.41 alin.2 şi art.61 din Constituţia Franţei, modificată prin Legea nr.74904 din 29 octombrie 1974, art.144 lit.a din Constituţia României);

d) înfiinţarea unor organisme auxiliare ale diferitelor puteri, cum ar fi Consiliul legislativ, care funcţionează pe lângă Parlament, Consiliul Suprem de Apărare, afiliat Executivului, Consilii Supreme ale Magistraturii, cu atribuţii în organizarea puterii judecătoreşti, Curţile de Conturi, etc.;

e) raportul între formalismul legal existent în cadrul fiecărei puteri şi fucţionalismul actului de guvernare, din care pot rezulta procese de decizie, ce nu pot fi încadrate cu uşurinţă în nici una dintre cele trei puteri în stat;

f) instituţionalizarea unor cvasiforme de "control cetăţenesc" asupra unor departamente ale executivului prin sesizarea instanţelor de contencios administrativ, în legătură cu acte administrative ilegale şi abuzuri ale administraţiei;

g) dublarea principiului separaţiei puterilor cu raporturile politice între majoritatea parlamentară (Guvernul majoritar) şi opoziţie, din care pot să rezulte transpunerea regulilor jocului politic specifice separaţiei puterilor în confruntări între partidele politice parlamentare;

h) controlul societăţii civile, îndeosebi prin mijloace de presă, asupra mecanismelor de decizie guvernamentală şi transparenţa procesului de guvernare, ceea ce duce la desacralizarea puterii şi la sporirea responsabilităţii autorităţilor legislative, executive şi judecătoreşti fată de cetăţeni.

Toţi aceşti factori îşi pun amprenta asupra modului de transpunere practică a teoriei separaţiei puterilor, ceea ce impune perspective noi, suplimentare, de analiză a teoriei, în scopul schiţării unor modele perfecţionate de echilibru şi colaborare a puterilor, în raport cu noile realităţi şi forme ale jocului politic.

